Zagreb, 29. travnja 2025.

**OBJAVA ZA MEDIJE**

**SUBVENCIJE CIJENA ENERGENATA I ZELENA TRANZICIJA   
– SUDAR TITANA?**

*U* [*novome broju Osvrta Instituta za javne financije*](https://urn.nsk.hr/urn:nbn:hr:242:897675)***Leonarda Srdelić*** *analizira razvoj i učinke Vladinih intervencija na tržištu energenata u razdoblju 2022. – 2025. te ističe potrebu postupnog ukidanja „univerzalnih“ subvencija uz preusmjeravanje potpore najugroženijim građanima.* *Analiza ukazuje na važnost izrade održive energetske politike koja uravnotežuje socijalnu zaštitu, tržišne mehanizme i klimatske ciljeve.*

Hrvatska je, suočena s energetskim šokom nakon ruske invazije na Ukrajinu, od početka 2022. poduzela opsežne mjere za obuzdavanje naglog rasta cijena energenata. Tijekom razdoblja 2022. – 2025. donesen je niz izvanrednih paketa za ublažavanje energetske krize ukupne vrijednosti od oko 6,4 mlrd. eura. Vlada je privremeno snizila stope PDV-a na energente (na električnu energiju na 13%, a na plin i grijanje na 5%), administrativno ograničila i zamrznula maloprodajne cijene struje i plina te uvela izravne subvencije energetskim tvrtkama kako bi pokrila razliku između kontroliranih cijena i viših tržišnih troškova. Iako je sedmim paketom najavljen kraj „univerzalnih“ subvencija, Vlada je u ožujku ove godine ipak produljila ključne mjere – zadržala je sniženi PDV i kontrolirane cijene energenata za kućanstva, dodatno odgađajući povratak tržišnom određivanju cijena.

Kratkoročno su vladine intervencije ostvarile svoj cilj stabilizacije. Rast cijena električne energije i plina za krajnje potrošače uvelike je obuzdan, pa su računi kućanstava porasli znatno manje nego što bi to bio slučaj bez intervencija. Time je spriječen lančani rast troškova života i ublažen inflacijski pritisak. Očuvana je kupovna moć građana i održana likvidnost poduzeća, što je pomoglo izbjeći val zatvaranja gospodarskih subjekata, gubitak radnih mjesta i porast energetskog siromaštva. Osim ekonomskih koristi, zaštita standarda građana pridonijela je i socijalnoj stabilnosti – smanjen je rizik od raširenog nezadovoljstva, socijalnih nemira ili političkih tenzija u jeku krize.

Međutim, postavlja se pitanje koliko su takve mjere dugoročno održive. Naime, snižena stopa PDV-a i subvencije mogu povećati proračunski deficit i javni dug ili zahtijevaju preraspodjelu sredstava na teret drugih javnih potreba. Osim toga, teret subvencioniranja djelomično su snosila i državna energetska poduzeća – HEP je zbog zamrznutih cijena samo u 2022. ostvario oko 61 milijun eura manji prihod, što smanjuje kapacitet za ulaganje u mrežu i nove izvore te dugoročno ugrožava sigurnost opskrbe.

Osim fiskalnog pritiska, ovakve mjere iskrivljuju i tržišne signale. Kada država umjetno održava cijene energije niskima, potrošači i tvrtke imaju slabiji poticaj smanjiti potrošnju, ulagati u energetsku učinkovitost ili razvijati nove proizvodne kapacitete. Posljedica može biti energetski neučinkovito ponašanje i pretjerana potrošnja, što dugoročno slabi otpornost energetskog sustava i odgađa nužne prilagodbe tržištu.

Isto tako, subvencioniranje fosilne energije nosi i posljedice suprotne ciljevima zelene tranzicije. Oslanjanje na jeftinu konvencionalnu (uglavnom fosilnu) energiju smanjuje pritisak za prelazak na čišće, obnovljive izvore i za ulaganja u energetsku učinkovitost. Time se stvara „sudar titana“ – sukob između kratkoročnih mjera socijalne zaštite i dugoročnih klimatskih ciljeva. Također, univerzalne subvencije često dovode do toga da najveću korist od jeftine energije imaju kućanstva koja najviše troše (češće bolje stojeća), dok se društveni cilj smanjenja energetskog siromaštva ne ostvaruje učinkovito.

Srdelić potkrjepljuje fiskalnu neodrživost i tržišnu štetnost produljenja subvencija energenata primjerima i podacima iz europske prakse, poput Poljske, gdje su dugotrajne subvencije održavale neodrživu industriju ugljena, i Mađarske, gdje su niske cijene energije za kućanstva uzrokovale prekomjernu potrošnju i nejednaku korist među građanima. Slične negativne posljedice bilježe i Francuska, s velikim gubicima nacionalne elektroprivrede EDF-a, te Njemačka koja je, radi obuzdavanja rasta cijena energenata, mobilizirala oko 200 mlrd. eura kroz izvanredni fond.

Europski primjeri jasno pokazuju kako produljeno subvencioniranje energenata može ozbiljno opteretiti državni proračun, povećavati deficit i dug, a istodobno narušava tržišne signale – potrošači i poduzeća ne osjećaju stvarnu tržišnu cijenu pa odgađaju prilagodbu ponašanja, štednju i investicije u zelenu tranziciju.

Hrvatska pak treba iskoristiti razdoblje stabilizacije za planiranje sljedećih koraka. Prije uvođenja ili ukidanja mjera valja definirati njihove ciljeve i očekivane učinke na proračun, investicije i potrošnju te transparentno informirati javnost. To povećava povjerenje građana i investitora, a olakšava kasniju procjenu učinkovitosti mjera. Vlada bi trebala što prije definirati kriterije i rokove za ukidanje univerzalnih subvencija i držati se toga.

*„Održiva energetska politika mora istovremeno štititi socijalno ugrožene skupine od prekomjernog tereta cijena energenata, održavati tržišne signale koji potiču štednju energije i investicije u obnovljive izvore, i u konačnici biti usklađena s klimatskim ciljevima, tj. poticati zelenu tranziciju“* poručuje Srdelić.

\*\*\*

**Institut za javne financije** javni je znanstveni institut u kojem znanstvenici, među vodećima u polju ekonomije u Hrvatskoj, istražuju ekonomiku javnog sektora. Nezavisna je i stručna institucija čiji su redoviti suradnici, konzultanti i gosti stručnjaci iz Europske komisije, MMF-a i Svjetske banke. Znanstvenici Instituta su članovi brojnih povjerenstava, radnih i savjetodavnih tijela Vlade, Sabora i ministarstava RH, te aktivni sudionici međunarodnih inicijativa i organizacija. Institut uz znanstveni časopis [*Public Sector Economics*](http://www.pse-journal.hr/en/home/) objavljuje povremeni glasnik [Newsletter](https://www.ijf.hr/hr/publikacije/casopisi/newsletter/) i [Osvrte Instituta za javne financije](https://www.ijf.hr/hr/publikacije/casopisi/osvrti-instituta-za-javne-financije/) koji promiču transparentnost javnog sektora, odgovornost vlasti i participaciju građana, a široj javnosti omogućuju bolje razumijevanje ekonomike javnog sektora.